Adjunctul Procurorului General al Republicii Moldova, Igor Demciucin, a fost demis de CSP pe fondul scandalului privitor la alegerile anulate de săptămâna trecută.
Plenul Consiliului Superior al Procurorilor a aprobat cererea făcută de Procurorul General interimar al Republicii Moldova, Ion Munteanu, de demitere a adjunctului său, Igor Demciucin.
CSP l-a demis pe Igor Demciucin
Motivul acestei cereri a Procurorului General a fost "pierderea încrederii" în Igor Demciucin.
Procurorul General interimar, Ion Munteanu, l-a acuzat pe Igor Demciucin că, pentru mult timp, a colectat informații despre acțiunile conducerii Procuraturii Generale și ale membrilor Cconsiliului Superior al Procurorilor.
"Declar neîncederea absolută în adjunctul Procurorului General interimar, Igor Demciucin", a declarat Ion Munteanu, în ședința CSP. Iar cererea sa se pare că i-a convins pe membrii Consiliului, care au aprobat demiterea adjunctului Procurorului General.
Sergiu Brigai îi ia locul lui Igor Demciucin
Iar în locul lui Igor Demciucin a fost numit, ca procuror general adjunct, Sergiu Brigai. "Examinând demersul domnului Ion Munteanu, Procurorul General interimar, cu privire la exprimarea acordului scris asupra candidaturii domnului Sergiu Brigai pentru numirea în funcția de adjunct al Pocurorului General interimar, Consiliul Superior al Procurorilor a hotărât: a exprima acordul pentru numirea domnului Sergiu Brigai în funcția de adjunct al procurorului general interimar pe perioada exercitării mandatului de procuror general interimar. A transmite prezenta hotărâre Procurorului General interimar pentru demararea procedurilor de emitere a actelor administrative corespunzătoare", a declarat președintele CSP Dumitru Obadă.
Reamintim că, pe 27 februarie curent, Consiliul Superior al Magistraturii (CSM) a aprobat raportul Comisiei Pre-Vetting cu privire la procurorul Sergiu Brigai, candidat la funcția de judecător la Curtea Supremă de Justiție.
Scandal în CSP după concursul pentru funcția de Procurorul General
Reamintim că, la concursul pentru postul de Procuror General, Igor Demciucin s-a clasat pe a doua poziție după Octavian Iachimovschi. Acesta a cerut recuzarea președintelui CSP, Dumitru Obadă, precum și a Alionei Nesterov, membră a CSP, de la examinarea dosarelor și inervievarea candidaților.
Cererea de recuzare a celor doi a fost formulată după ce Consiliul Superior al Procurorilor i-a respins o altă cerere, aceea de amânare a probei interviului. El a acuzat atunci că membrii CSP sunt în relații apropiate cu doi dintre concurenți.